DA Den Europæiske Unions Tidende L 177/36

KOMMISSIONENS FORORDNING (EU) 2017/1237

af 7. juli 2017

om ændring af forordning (EF) nr. 1881/2006 for så vidt angår en grænseværdi for hydrogencyanid i uforarbejdede hele, stødte, formalede, knækkede eller hakkede abrikoskerner, der markedsføres til den endelige forbruger

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og

ud fra følgende betragtninger:

(1) Ved Kommissionens forordning (EF) nr. 1881/2006 (2) er der fastsat grænseværdier for bestemte forurenende stoffer i fødevarer.

(2) Den Europæiske Fødevaresikkerhedsautoritets Ekspertpanel for Forurenende Stoffer i Fødevarekæden (i det følgende benævnt »ekspertpanelet«) har vedtaget en videnskabelig udtalelse om akutte sundhedsrisici i forbindelse med tilstedeværelsen af cyanogene glycosider i rå abrikoskerner og produkter fremstillet af rå abrikoskerner (3). Udtrykket »rå abrikoskerner og produkter fremstillet af rå abrikoskerner«, der er anvendt i den videnskabelige udtalelse, vedrører samme produkter som udtrykket »uforarbejdede hele, stødte, formalede, knækkede eller hakkede abrikoskerner«, der anvendes i denne forordning.

(3) Amygdalin er det vigtigste cyanogene glycosid i uforarbejdede abrikoskerner og nedbrydes til hydrogencyanid (cyanid) ved tygning. Hydrogencyanid (cyanid) er yderst giftigt for mennesker. Ekspertpanelet fastsatte en akut referencedosis (i det følgende benævnt »ARfD«) på 20 μg/kg kropsvægt med henblik på at vurdere de risici, der er forbundet med tilstedeværelsen af cyanogene glycosider i uforarbejdede hele, stødte, formalede, knækkede eller hakkede abrikoskerner. I betragtning af de indberettede værdier for cyanogene glycosider i uforarbejdede abrikoskerner ville ARfD blive overskredet allerede ved indtagelse af blot meget få uforarbejdede abrikoskerner.

(4) Der bør derfor fastsættes en grænseværdi for hydrogencyanid i uforarbejdede hele, stødte, formalede, knækkede eller hakkede abrikoskerner, der markedsføres til den endelige forbruger

(5) I lyset af det meget fragmenterede marked for uforarbejdede abrikoskerner og de mulige akutte sundhedsrisici bør det kræves, at virksomhedslederen garanterer, at alle uforarbejdede hele, stødte, formalede, knækkede eller hakkede abrikoskerner, der markedsføres til den endelige forbruger, overholder grænseværdien.

(6) Reglerne for prøveudtagning, som skal anvendes til at sikre overholdelse af grænseværdien, bør fastsættes.

(7) Forordning (EF) nr. 1881/2006 bør derfor ændres.

(8) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilaget til forordning (EF) nr. 1881/2006 ændres som anført i bilaget til nærværende forordning.

Artikel 2

En virksomhedsleder, der markedsfører uforarbejdede hele, stødte, formalede, knækkede eller hakkede abrikoskerner til den endelige forbruger, fremlægger på anmodning af den kompetente myndighed dokumentation for, at det markedsførte produkt overholder grænseværdien.

Artikel 3

Prøveudtagning til kontrol af overholdelse af grænseværdien skal udføres i overensstemmelse med de regler, der er fastsat i del D.2 i bilag I til Kommissionens forordning (EF) nr. 401/2006 (4).

Artikel 4

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. juli 2017. På Kommissionens vegne Jean-Claude JUNCKER Formand

(1) EFT L 37 af 13.2.1993, s. 1.

(2) Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (EUT L 364 af 20.12.2006, s. 5).

(3) EFSA CONTAM Panel (EFSA Panel on Contaminants in the Food Chain), 2016. Scientific opinion on the acute health risks related to the presence of cyanogenic glycosides in raw apricot kernels and products derived from raw apricot kernels. EFSA Journal 2016;14(4):4424, 47 s. doi:10.2903/j.efsa.2016.4424

http://www.efsa.europa.eu/sites/default/files/scientific_output/files/main_documents/4424.pdf

(4) Kommissionens forordning (EF) nr. 401/2006 af 23. februar 2006 om prøveudtagnings- og analysemetoder til offentlig kontrol af indholdet af mykotoksiner i fødevarer (EUT L 70 af 9.3.2006, s. 12).